Johannes de Marigneyo, decretorum doctor, dei gracia humilis abbas monasterii sancti Stephani de Diuione, ordinis sancti Augustini, lingonensis diocesis, dilecto nobis in Christo fratri Guidoni de Arcu, presbitero concanonico nostro expresse professo, salutem in domino sempiternam. Probitatis tue merita, quibus apud nos familiari experiencia multipliciter commendaris, nos inducunt ut te fauore prosequamur gracie specialis. Volentes igitur te premissorum meritorum tuorum intuitu fauore prosequi gracioso, officium infirmarie dicti nostri monasterii, per canonicos eiusdem solitum gubernari, quod officium frater Guillermus de Nantholio prior sanctorum geminorum ordinis et diocesis predictorum in dicto nostro monasterio nuper obtinere solebat, vacans ad presens et liberum tibi cum suis juribus et pertinenciis uniuersis conferimus et assignamus et de illo eciam prouidemus teque petentem et requirentem in ipsius infirmarie officii ministeriique et pertinenciarum uniuersorum eiusdem corporalem et realem possessionem per nostri birreti, necnon per clavem domorum eiusdem infirmarie officii tradicionem ponimus et inducimus ac eciam investimus presencialiter de eodem modo dantes nichilominus omnibus et singulis subdictis nostris quatinus tibi uel tuo procuratori tuo nomine de ipsius officii infirmarie fructibus redditibus, prouentibus juribus et obuencionibus uniuersis, quantum ad eos pertinet et spectat respondeant integre seu faciant plenarie responderi. In quorum omnium et singulorum premissorum testimonium presentes litteras in formam publici instrumenti redactas, per notarium publicum infrascriptum, subscribi et publicari rogauimus nostrique sigilli fecimus appensione muniri. Datum et actum Diuione in dicto nostro monasterio, anno a natiuitate domini millesimo trecentesimo octuagesimo quinto, indictione octaua, die nona mensis Augusti pontificatus sanctissimi in Christo patris, et domini nostri domini Clementis diuina prouidencia pape Septimi anno septimo. Presentibus venerabilibus religiosis et discretis viris fratribus et dominis Guillermo priore sanctorum geminorum predicto, Philiberto de Marigneyo priore de Gleno prope montem sancti Johannis ordinis sancti Benedicti, et Johanne Bertrandi de Tilicastro, presbiteris testibus ad premissa vocatis specialiter et rogatis. Datum ut super. — G. de Argeyo. Et ego Guillermus Brunelli de Argeyo, clericus eduensis diocesis publicus apostolica et imperiali auctoritate notarius, premissis omnibus et singulis dum sic ut premittitur per reuerendum patrem dominum abbatem predictum fierent et agerentur una cum prenominatis testibus presens fui eaque per alium scripta in notam recepi publicam et in hanc publicam formam redegi hic me propria manu subscripsi, signoque meo solito signaui, requisitus et rogatus in testimonium premissorum.